30 Ascendente

Nichil ascendit naturaliter nisi quod de sui natura est leue, uel leui adiunctum. Set anima de sui natura spirituali est leuis. Ideo potuit aliquando secum trahere corpus, set modo per peccatum anima facta est grauior quam corpus, quia corpus sua grauitate non descendit nisi vsque ad terram. Anima vero peccatrix vsque ad inferum venit.

Igitur, Christus peccatum deposuit, naturam nostram assumpsit, et secum ascendere fecit. Vnde, Mich. 2[:13]: *Ascendet pandens iter ante eos*. Propter hoc descendit ut instrueret genus humanum ad celum tendere, vbi fuit, quasi, quedam vacuitas per ruinam anglorum, que per genus humanum debuit supleri. Vnde, Eph. 4[:10]: *Qui descendit*, *et* *ipse est qui ascendit, ut* adimpleret *omnia*. Aquila naturali instinctu quantumcumque sit in altum leuata senciens pullorum indigenciam, ascendit. Sic fecit Christus ad pullos suos multipliciter tribulatos. Vnde et videtur seruare morem Ciconie que, quando pulli sui auolauerint, descendit et cum terra replet nidum suum, ne vacus remaneat. /f. 10ra/ Sic Christus, postquam angeli auolauerant de nido celesti, descendit ad terram quam assumpsit in vnitatem persone, et iterum ascendit in celum cum natura terrestri et cepit suplere ruinam anglicanam.

¶ Figuram huius ascensionis habemus, Gen. 13[:1], vbi legitur quod *ascendit* *Abraham de Egypto, ipse et uxor ejus, et omnia que habebat.* Abraham patriarcha Christus est, qui ascendit in Egipto huius mundi, qui plenus est tenebris peccatorum, quia Egiptus interpretur tenebra. Ipse ascendit cum vxore, id est, cum natura humana ei copulata in vnitate persone cum quo ascendunt, omnia que habebat, quia post eum potuerunt ascendere omnes fideles, qui soli habent ab eo per graciam.

¶ Item, Joseph, qui exaltatus est a carcere ad regnum Egipti, ascendit super currum regis, Gen. 41[:43]. In quo figuratur quod Christus exaltatus de carcere huius mundi, ascendit super currum secundum, id est, super congregacionem hominum et angelorum. De quo curru dicitur in Ps. [67:18-19]: *Currus Dei decem millibus multiplex, millia letancium, in eis Dominus in Syna, in sancto*, et sequitur, *ascendisti in altum.* Iste currus figuratur in curru igneo in quo Elias ascendit paradisum, 4 Reg. 2[:11]. Nam ab hac fuit cherubim in custodiam vie paradisi vltra quam iste Christus transiuit, Ps. [17:11]: *Ascendit super cherubim, et volavit*. Quando aues Volant, signum est serenitatis et tranquillitatis.

¶ Item, quando sol ascendit in sphera sua apropinquat etas, sic pro Christi ascencionem apropinquat nobis amenitas gracie.

¶ Item nota quod aqua procedens a fontali principio numquam motu proprio ascendit vltra illud principium; et ideo quia nullum fontale principium fuit in celo nisi ipse Christus. Ideo *nemo ascendit in celum,* *nisi qui descendit de celo,* *Filius hominis, qui in celis est*, Joan. 3[:13]. Cum secundum animam nostrum, nostrum fontale principium est de celo.

Ideo, iam per Christi ascencionem remoto, jam impedimento, potest auis ascendere quamdiu habet pennas et crucem in extensione alarum expandit. Sic quamdium anima habet graciam crucifixi potest ascendere. Peregrini portant secum signa, vnde veniunt, sic per signum quod anima secum portat, cognoscitur. Vnde venit de celo uel de terra virtutues sunt signa celestia vicia terrestria, Apoc. 21[:2]: *Vidi Jerusalem descendentem de celo novam a Deo, paratam* tanquam *sponsam ornatam viro suo*, ut homo habeat viam ascendendi in celum, Christus fecit seipsum viam ad locum altum; non potest fieri ascensus nisi uia attingat ad locum altum ad quem ascenditur et incipiat a loco a quo descenditur. Talis fuit solus Christus qui *attingebat ad celum stans in terra,* Sap. 18[:16]: attingens *a fine vsque ad finem fortiter*, [Sap. 8:1]. Ideo ipse dixit, Joan. 14[:6]: *Nemo venit ad Patrem, nisi per me*.

Ideo Christus figuratur per *scalam,* Gen. 28[:12-13], que stabat *super terram, et cacumen* eius tangebat *celum,* per quam angeli ascendebant et descendebant, et Dominus innixus est scale. Huius scale latera sunt due nature in Christo, uel innocencia [et] penitencia, que duo figuratur per illos duos qui translati sunt in figuram paradisum, Enoch et Elyam. Gradus infixi hiis lateribus scale, sicut articule fidei de incarnacione, passione, discensione ad inferos, resurgencie, ascensione, reditu ad iudicium, qui sunt. *Octo* *gradus quibus* ascenditur in templum, Ezech. 40[:31]. Dominus parat erat huic scale innixus [Gen. 28:13] quia ipse numquam filium dereliquit. Joan. 10[:38]: *Ego in Patre et Pater in me est*. Angeli vero ascendunt per contemplacionem diuinitatis et decendit per contemplacionem humanitatis.

Augustinus, *De verbis Domini,* sermo 7, tractat quod homo non videbit Christum nisi ascendat, ut pusillus Zacheus ascendens arborem sicomorum, scilicet, arborem crucis que Iudeis est scandalum. In hac ficu fatua potest Christus videri, non in turba seipsum comprimente in lignum huius. Christus cum solis discipulis ascendit in montem. Nec sub ficu vidit eum Nathanael cum, tamen, ab ipso ibidem videretur, Joan. 1[:47]. Quia superbus non potest videre /f. 10rb/ Deum, et, tamen, ab ipso. Sub tali ficu fuerunt primi parentes quando peccauerunt, Gen. 3[:7]. Dicunt experimentatores, quod testa oui, repleta rore, et bene obsturata, posita iuxta lanceam in calore solis, cito ascendit nisi nebula interuenerit. Sic anima posita iuxta arborem crucis, impleta gracia, sine nebula peccati, ascendit in celum. Huiusmodi ascensum admirans *sponsus* querit causa vel que est ista que ascendit *innixa super dilectum*, [Can. 8:5].

¶ Nam anima, quantumcumque repleta, nisi innitatur super Deum, non ascendit. Immo si plus innitatur super scalam quam super Deum ascendet. Racio huius est quia aqua fontis non potest ascendere supra suum fontale principium. Sic diuicie, quorum principium est mundus, non ascendit supra mundum, set de Christo est aliter, sicut superius dicutm est. Ysidorus, *Ethimologiarum,* libero 12, dicit quod ardea, quasi ardua, pecorum sic dicta, presenciens tempestatem venturam, ascendit super locum nubium, et ibi interim quiescit. Sic anima afflicata tempestatibus temptacionum debet quiescere.

¶ Item onager, qui et asinus siluestris, ad querendum comparem suum montem ascendit, et per odorem qui ibi trahit ipsum reperit. Sic anima ascendens per deuocionem reperiet Christum. Moyses in deserto ascendit in montem et inuenit Deum loquentem sibi de rubo, Exod. 3[:5]. Set vnum est hic aduertendum quod cum Moyses ascenderet ex precepto soluit[[1]](#endnote-1) calciamenta de pedibus. Abraham autem et Ysaac ascenderunt nec tamen dictum est eis quod soluerent calciamenta.

¶ Ad quod dicunt doctores, quod Moyses de Egipto veniebat et aliqua vincula mortalitatis secum in pedibus portabat, set Abraham nichil tale habebat. Sic oportet quod anima que debet ascendere sic onerata a terrenis. In cuius signum antequam Abraham ascenderet, dictum est ei, *Egredere de terra tua, et de cognacione tua,* etc., et sequitur, *veni in terram quam monstrabo tibi,* [Gen. 12:1], quod et fecit. Similem racionem ponit Hieronimus in *Epistola,* 12, dicens quod Moyses secularibus erat eruditus secularibus disciplinis, et interfecto Egipto, consciencia eius aliqua exparte sordi erat. Ideo dictum est ei solue calciamenta, etc. Igitur ascendit Christus primo ut homines affectos ad celum traheret. Amatum mouet affectui amantis ad locum vbi est amatum. Vnde prouerbialiter dicitur, Vbi amor ibi oculus, set summe amabile est Deus, 2 Reg. 1[:26]: *Amabilis super amorem mulierum*. Set et ipse ascendit in celum, Eph. 4[:10]: *Qui descendit, ipse est et qui ascendit.* Igitur et per mentis desiderium debemus illuc ascendere, Deut. 17[:8]: *Surge, ascende ad locum, quem elegerit Dominus.*

¶ Item, adamas ponitur supra ferrum ut attrahat illud. Adamas est Christus, Ezech. 3[:9]: *Ut adamantem et ut silicem* posui *faciem tuam.* Ferrum est hoc propter sui duriciam, Jer. 6[:28]: *Omnes isti ferrum* ut ergo cor hominis ferrum traheretur ad celum, Amos 9[:7]: *Numquid non ascendere feci Israel de terra Egipti*? Id est, electos de terrenis desideriis, Jer. 31[:6]: *Surgite, ascendamus in Sion ad Dominum Deum nostrum*.

Secundo, ascendit Christus ut rectum iter ad celum panderet homines. Ante ascensum Christi ad celum non putabant nisi mundum, Gen. 28[:17]: *Non est hic aliud* *nisi* *domus Dei, et porta celi*.

¶ Tercio, ascendit ut coram Patre causam nostram promoueret. Hoc secundum triplex iudicium, scilicet, celeste, terrestre, et infernale. Celestem hereditatem amiserat. Quo ad primum, angeli et corpora testificabantur contra peccatum hominis. Quia propter peccatum hominis amiserant partem nobilitatis sue, id est, lucis.

Quo ad secundum iudicium, omnia materiata, vegetabilia, et sensibilia que minus reciperent a Deo quam homo. Magis gracia fuerunt Deo quam homo, quia homo solus contrarius fuit ei.

¶ Quo ad tercium iudicium, triplex curie. Demones testantur contra homines. Quod ipsi homines pluribus generibus peccandi peccant quanto demones, et hoc per diuersa organa sensuum, quibus carent demones, qui tantum vnico peccato delinquerunt. Vnde non fuit ita sapiens, qui pro homine posset respondere, Job 9[:3]: *Si voluerit contendere cum eo*, *non poterit respondere unum* /f.10va/ *pro mille.* Ideo Christus *ascendit* ad *Jerosolymam[[2]](#endnote-2)* sicut dicitur, Joan. 2[:13]. Ut causam nostram defenderet boni instar aduocati, dicens, Et si homo deliquit, ego tamen satisfeci. Ecce Pater, latus meum. Ecce uulnera. Rogo ut restituas ei hereditatem, Exod. 32[:30]: *Ascendam ad Dominum,* set quoniam ad predicandum pro scelere vestro.

¶ Christus ascendit ut cicius quam alius inueniret res perdito. Si in alto ponitur, cicius inuenitur. Set Christus, qui amissus ab homine per peccatum, ascendit in altum, ut si homo eum vellet inquirere per penitenciam, cito inueniret, Baruch 3[:29]: *Ascendit in celum, et accepit eam, et eduxit eam de nubibus,* id est, diuinam clemenciam inueniret in terra. Igitur satagamus ascendere post Christum ad celum, tamen propter loci securitatem, tamen propter loci nobilitatem.

¶ De primo, aues quanto sunt alciores tanto securiores a capcione. Et in castris altis est maior securitas contra hostes sic qui uult esse securius in mente ascendat in celum, in montem, Ysai. 2[:3]: *Venite, ascendamus ad montem Domini*. Exod. 24[:12]: *Ascende ad me in montem, et esto ibi.*

¶ De secundo, nota qui esset in carcere tedioso, libenter ascenderet ad aulam pulcram. Set nos sumus hic in fouea peccati, Jer. 48[:43]: *Pauor, et fouea, et laqueus super te*, qui *habitator* es terre, set locus nobilissimus est celum. Igitur illuc debemus tendere, Mich. 4[:2]: *Venite, ascendamus ad domum Dei Jacob*. In huius figura filii Israel ascenderunt de Egipto ad terram promissam et cetera. In anno ascenderunt ad templum in Ierusalem adorandum, Jer. 31[:6]: *Surgite, ascendamus* cum *Syon ad Dominum Deum nostrum*.

¶ Ex premissis, igitur, colligitur quod Christus ascendit tripliciter: potenter, patenter, gaudenter. Potenter ut leo, Jer. 4[:7]: *Ascendit* quasi *leo de cubili suo*. Vide hic quomodo Christus comparatur leoni propter tua. Vide in capitulo [197] Leo. Secundo ascendit patenter ut aquila, quia Act. 1[:9]: *Videntibus illis, elevatus est.* Jer. 49[:22]: *Ecce* ut *aquila ascendet, avolabit, et expandet* *alas suas*. Tercio ascendit gaudenter ut rex cum victoria, Ps. [46:6]: *Ascendit Deus in jubilo.* Igitur ascendendum foret post Christum de fouea peccati penitendo. Exemplo David, 2 Reg. 15[:30]: Qui *ascendebat cliuum Olivarum, scandens et flens, operto capite, nudis pedibus*, *et populus* sic *ascendebat*.

¶ Iste Dauid Christus, cum racione dignitatis quia rex est, cum racione interpretacionis quia manu fortis, Job 9[:4]: *Fortis robore.* Hic ascendit montem Caluarie flens, Heb. 5[:7]: *Cum clamore valido, et lacrimis,* operto capite, quia cum corona spinea, nudis pedibus, quia confixus cruci, et populus sic ascendit. Quasi dicens, qui nolunt Christum sequi sicut debent incedere per viam penitencie dolendo pro peccatis, 1 Reg. 14[:13]: *Ascendit Jonathas reptans manibus et pedibus, et armiger ejus post eum.* Jonathas est Christus, armiger eius est quilibet fidelis. Vnde sicut pueri libenter ascendunt arbores propter fructum, cum Christus sit optimus fructus, Cant. 2[:3]: *Fructus ejus dulcis gutturi meo*. Libenter deberemus arborem penitencie ascendere ut Christum apprehenderemus, Can. 7[:8]: *Ascendam in palmam, et apprehendam fructus ejus*. Set quod dolendum est, quidam ascenderunt contra Deum ad alta superbie. Exemplo Luciferi, Isai. 14[:14]: *Ascendam super altitudinem nubium*. Et enim cum Simone Mago, de quo Apo. 13[:1]: Ascendit *bestiam de mari,* quorum cum vterque tripliciter cecidit. Sic ascendunt superbi eorum ascendendum semper, set heu cum Lucifero et Symone descendunt. Exemplum in mari vbi aqua ascendit, set cito descendit, similiter et illi qui naturam maris habet, scilicet, peccati amaritudinem, Ps. [106:26]: *Ascendunt usque ad celos, et descendunt usque ad abissos.* Amos 8[:8]: *Ascendet quasi fluuius uniuersus, et eicicetur*. Racio est quia si graue sit, sursum non habens, prohibens, nec retinens, cito descendit, set graue sursum est superbus, qui sic dicitur sursum propter mentis elacionem, set graue propter peccati ponderositatem. Set talis necessario habet descendere, Job [20:6-7]: *Si ascenderit vsque ad celum, et caput ejus nubes tetigerit, quasi sterquilinium in fine perdetur*.

¶ Exemplum de fumo ascendente et cito euanescente, fumus ex fornace lippientis oculos est superbia /f. 10vb/ que contra Deum ascendit, Exod. 19[:18]: *Ascenderet fumus ex eo quasi de fornace*. Ideo dicitur Exod. 19[:12]: *Cavete ne ascendatis in montem.*

¶ Nota hic quod in torneamentis qui habent debiles equos cito cadunt, set superbia est debilis equus eo quod non habeant vnum pedem, Ps. [35:12]: *Non veniat mihi pes superbie*.

¶ Secundo, quidam ascendunt contra Deum ad cubiculum auaricie. Exemplo diuitis dampnati, Amos 9[:5]: *Ascendet sicut rivus* set cito *defluet sicut fluvius Egipti*. Quidam ad elacionem mundane pompe sicut ypocrite, Job 20[:6]: *Si ascenderit vsque ad celum superbia ejus*, etc.

Hic, nota quod quatuor faciunt ascendere: natura, violencia, ars, et agilitas. Nam ignis ascendit naturaliter, lapis violenter, aqua artificialiter, homo leuis agiliter. Sic quatuor faciunt ascendere spiritualiter.

Primum est caritas quasi naturaliter, Cant. 8[:5]: *Que est ista que ascendit de deserto, deliciis affluens*. Igitur nec desertum paupertatis nec delicie virtutum sufficiunt ad istum ascensum nisi assit dileccionis appodiamentum. Nec mirum si caritas facit ascendere, cum sic ignis nature, Luc. 12[:49]: *Ignem veni mittere in terram,* id est, caritatem. Si igitur motus sequitur naturam rei, et ignis naturaliter ascendit, ergo et caritas, Iud. 13[:20]: *Cum ascenderet flamma in celum*.

¶ Cum ergo sit virtutis vnitiue, sicut ignis et amicus noster, Christus est sursum, caritas viuens faciet nos ad ipsum ascendere, Luc. 14[:10]: *Ascende superius.* Et Cant. 3[:10]: *Ascensum purpureum.* Fecit Salomon media caritate constantum.

Secundum, quod facit ascendere quasi violenter est penitencia, 1 Reg. 14[:13]: *Ascendit Jonathas reptans manibus et pedibus.* Magna quippe violencia est assueta relinquere amata detestari, 4 Reg. 2[:1], Elias ascendit *per turbinem in celum.* Et sicut ad ascendum in arborem iuuat asperitas corticis et nocet lenitas, sic ad ascendendum in celum iuuat asperitas penitencie et nocent delicie.

Tercium, quod facit ascendere quasi artificialiter est humilitas, 3 Reg. 18[:44]: *Ecce nubecula parva quasi vestigium hominis ascendebat de mari*, id est, de mundo qui ad modum maris est tumidus per superbiam, liuidus per mundiciam, turbidus per iram, sordidus per accidiam, rapidus per auariciam, fluidus per luxuriam, fetidus per gulam. Facit autem humilitas ascendere duplici ingenio. Primo, racione modificacionis sue, nam ex quo via est arta ad celum. Oportet quod intranus purificet se, Prou. 21[:22]: *Ciuitatem forcium ascendit sapiens*, id est, humilis. Quia *ubi humilitas ibi sapiencia*, Prou. 11[:2]. Sicut enim rota numquam ascendit a posteriori nisi descendat ab anteriori, sic nec homo, Joan. 3[:13]: Quis est qui *ascendit nisi qui descendit.*

¶ Tercio, contra posicionem superbie opponit se humilis ex alia parte statere, sciens quod superbia que modo est in alto descendet et sic in fine humilitas ascendet. Talis enim modus est stature ut vna parte descendente altera eleuetur, exemplum de diuite et Lazaro [Luc. 16:19-20]; exemplum de uulpe et de situla. Vnde habetur et in Donato, *[De] prepositione,* Quot accidunt? Vnum. Quid? Casus tantum.

¶ Quarto,quod facit ascendere quasi per agilitatem est paupertas, 4 Reg. 3[:8]: *Per quam viam ascendemus? Et respondit: Per desertum Idumee,* que interpretatur terrena. Facit autem paupertas ascendere duplici racione: primo quia deponit pondus temporalium, Cant. 3[:6]: *Que est ista que ascendit per desertum sicut virgula fumi,* qua gracilis est.

¶ Et nota quod in deserto est egestas, in virgula tenuitas, in fumo leuitas. Secunda racio est quia totam terram sub pedibus ponit, racio quanto aliquid est terra alcior tanto celo vicinior, 4 Reg. 2[:23]: *Ascende calve,* sicut per capillos temporalia, sic per caluicium paupertas designatur.

¶ Ergo et nos ascendamus cum Christo hiis quatuor modis, videlicet, in altum caritatis, Ps. [17:11]: *Ascendit cherubim, et volavit*. In crucem penalitatis, Gen. 49[:9]: *Ad predam, ascendisti fili mi*. In nauiculam humilitatis, Luc. 8[:22]: *Ascendit* Jesus *in naviculam, et discipuli ejus.*

¶ Item, super nubem leuem paupertatis, Ysai. 19[:1]: *Ecce Dominus ascendet super nubem leuem,* scilicet, ad patriam iocunditatis. Psal. [46:6]: *Ascendit Deus in jubilo*.

1. soluit ] *add*. ~~nec tamen dictum est~~ F.128. [↑](#endnote-ref-1)
2. Jerosolymam] Joan. 2:13 *corr*. patrem F.128. [↑](#endnote-ref-2)